和蕭十六人名  其五
作者：孔平仲
朝代：宋

paragraphs: 丘樊英俊君猶滯，掩卷無言偃然睡。
江左思歸未得歸，家鄉百里奚由至。
有樓望遠最舒曠，躡屐徐登極臨視。
雲容弄白起危巔，霞氣如朱浮淺涘。
侵梁松影側窺簷，飄徑柳芳深委地。
諦法真空佛有靈，面顔安樂僧無事。
風摇柏直力相爭，霜壓橘黄香欲墜。
夕陽城郭人漸稀，疏鐘傳響催歸志。